Fredag 17. juli 2015 sad landsholdsspiller William Kvist ved et rundt sort bord i et af lokalerne i Parken, FC Københavns hovedkontor. Efter fire år i udlandet skulle den mangeårige landsholdsprofil hjem til sin barndomsklub. Foran ham lå en kontrakt med Dansk Boldspil-Unions røde logo på forsiden. Lige til højre for ham sad hans agent gennem det meste af karrieren, Ivan Marko Benes. William Kvist satte sin signatur på en femårig aftale med FCK, og agent Benes lagde et billede af de to sammen til kontraktseancen op på Instagram.

Tre måneder tidligere havde BT skrevet en historie om, at landsholdsspilleren var på klubjagt efter at være rykket ned med den engelske klub Wigan.

»Der arbejdes selvfølgelig hårdt på at finde en løsning på Williams situation, og vi er i gang med processen med at finde en ny klub til ham,« sagde Ivan Marko Benes, der blev citeret som »Kvists agent«.